Braai is soete lafenis vir 'n tam siel | Netwerk24
Braai is soete lafenis vir 'n tam siel
Deur Reinhold Swart, Stellenryk 14 Oktober 2020 00:00
T.C. Breitenbach van Uitenhage (10.10) is van mening dat Braaidag nie die uitwissing van erfenisse sal keer nie. Dalk heel tereg, maar hy plaas egter geen premie op die terapeutiese waarde daarvan nie.
In 'n land waar 'n deel van die bevolking se kultuurskatte, gebruike en tradisies afgetakel word, die regering hulle versaak, en die veiligheidsituasie bedenklik is, is braai dalk een van die laaste bastions van behoud.
Veral vir mans. Vroue kan makliker van hul spanning en kwellinge ontslae raak deur 'n nuwe skuinskoekresep te beproef of sommer net in die tuin tussen die sintjosefslelies te gaan sit en die JoJo-opgaartenk van trane leeg te huil.
Om van hierdie wroeginge ontslae te raak is vir mans nie so maklik nie. Dit help om in die tuin te krap of die ou Jetta 'n klein diens te gee, maar die enigste werklike bevrydende aktiwiteit is dalk om te braai.
Dis 'n ritueel waar haastig raak geen bestaansreg het nie – van die fynhout kap tot die sappige tjoppies van duskant Calvinia met deernis gaarmaak. Soete lafenis vir 'n vermoeide siel.
Dit is juis hierin wat Braaidag se groot waarde lê. Dit is die manier waarop braaiers in solidariteit 'n "vreedsame protesaksie" begin om hulle van onredelike "onderdrukking" te bevry. Asook die bevestiging van 'n onblusbare broederlike vreugdekreet: "Kom ons braai!"